钦定古今图书集成/理学汇编/文学典/第024卷 > 王长文
## 钦定古今图书集成/理学汇编/文学典/第024卷 > 王长文

按《晋书》本传：“长文字德叡，广汉郪人也。少以才学知
名，而放荡不羁。州府辟命皆不就。州辟别驾，乃微服
窃出，举州莫知所之。后于成都市中蹲踞啮胡饼。刺
史知其不屈，礼遣之。闭门自守，不交人事。著书四卷，
拟《易》，名曰《通元经》。有文言卦象，可用卜筮，时人比之
扬雄太元。同郡马秀曰：‘扬雄作《太元》，惟桓谭以为必
传后世。晚遭陆绩，元道遂明。长文通《元经》未遭，陆绩
君出耳’。”太康中，蜀土荒馑，开仓振贷。长文居贫贷多，
后无以偿，郡县切责，送长文到州。刺史徐干舍之，不
谢而去。后成都王颖引为江源令。或问：“前不降志，今
何为屈？”长文曰：“禄以养亲，非为身也。”梁王肜为丞相，
引为从事中郎。在洛出行，辄著白旃小鄣以载车，当
时异焉。后终于洛。